ROLEX นาฬิกาอมตะ จากเด็กกำพร้า
“แม่ผมตายตั้งแต่ยังเล็ก ผ่านไปไม่นานพ่อของผมก็ตายตามไปอีกคน ผมกลายเป็นเด็กกำพร้าในวัย 12 ปี..”   ประโยคนี้เป็นคำตอบอธิบายชีวิตวัยเด็กของนาย Hans Wilsdorf ผู้คิดค้นแบรนด์ ROLEX นาฬิการะดับโลกที่ทุกคนรู้จัก  เรื่องราวชีวิตเด็กกำพร้าคนนี้น่าสนใจยังไง ลงทุนแมนจะเล่าให้ฟัง
1 ก.ค. 2561

ROLEX นาฬิกาอมตะ จากเด็กกำพร้า / โดย ลงทุนแมน
“แม่ผมตายตั้งแต่ยังเล็ก ผ่านไปไม่นานพ่อของผมก็ตายตามไปอีกคน ผมกลายเป็นเด็กกำพร้าในวัย 12 ขวบ..”
ประโยคนี้เป็นคำตอบอธิบายชีวิตวัยเด็กของนาย Hans Wilsdorf ผู้คิดค้นแบรนด์ ROLEX นาฬิการะดับโลกที่ทุกคนรู้จัก
เรื่องราวชีวิตเด็กกำพร้าคนนี้น่าสนใจอย่างไร ลงทุนแมนจะเล่าให้ฟัง
..130 ปีที่แล้ว..
นาย Hans Wilsdorf ถือกำเนิดขึ้นในเมือง Kulumbach ประเทศเยอรมนี
เขาเสียทั้งพ่อและแม่ตั้งแต่อายุ 12 ขวบ เขากลายเป็นเด็กกำพร้า แต่เรื่องนี้ไม่เคยทำให้เขาอ่อนแอ
Wilsdorf ค้นพบว่าเขาสนุกกับการเรียนภาษา และชื่นชอบการคำนวณ
พอเรื่องเป็นแบบนี้ เขาจึงตัดสินใจเริ่มต้นอาชีพของเขาด้วยการเป็นเด็กฝึกงานในบริษัทส่งออกอัญมณี ซึ่ง Wilsdorf มีโอกาสได้ติดต่อกับทั้งผู้ผลิต และ ผู้ซื้อจากหลายประเทศ
ไม่กี่ปีต่อมา เขาออกเดินทางไปหาประสบการณ์เพิ่มเติมที่เมือง La Chaux-de-Fonds ในประเทศสวิตเซอร์แลนด์เพื่อหาประสบการณ์การทำงานต่างประเทศและฝึกภาษา
ที่นั่นเขาทำงานเป็นเสมียนในบริษัทส่งออกนาฬิกา
..จุดนี้เองทำให้นักนวัตกรรมที่หลับใหลอยู่ในตัวของ Wilsdorf ตื่นขึ้น..
Wilsdorf สงสัยในกลไกราคาของนาฬิกาสวิสว่าทำไมมันมีมูลค่ามากมายขนาดนั้น เขาจึงเริ่มต้นศึกษาตลาดอุตสาหกรรมนาฬิกา
โจทย์ในตอนนั้นยากพอสมควรเพราะนาฬิกาที่นิยมใช้กันในยุคนั้นเป็นแบบพกพา ขนาดใหญ่ ต้องพกใส่กระเป๋ากางเกงหรือห้อยไว้ที่คอ ไม่ค่อยสะดวกสบาย
ยุคนั้นเพิ่งเริ่มมีนาฬิกาข้อมือ จัดเป็นสินค้าแฟชั่นมีดีไซน์สวยงาม แต่พังง่าย ไม่ทนทาน ไม่กันรอยกันฝุ่น รวมถึงการเดินของเข็มนาฬิกาไม่มีความเที่ยงตรงเลยแม้แต่น้อย
เมื่อคิดได้แบบนี้ Wilsdorf จึงตั้งสมมติฐานว่า..
ตลาดนาฬิกาข้อมือยังมีโอกาสเติบโตไปได้อีกไกล ปัญหาคือเขาจะทำอย่างไรให้นาฬิกาที่เขาออกแบบ “เที่ยงตรงและสร้างความประทับใจให้ผู้สวมใส่มากที่สุด”
เขาเก็บสมมติฐานของเขาพับใส่กระเป๋า และกลับไปรับใช้ชาติเป็นทหารอยู่สองปี หลังจากนั้นจึงหอบกระเป๋าเดินทางอีกครั้ง ไปที่ประเทศอังกฤษ หางานทำในโรงงานผลิตนาฬิกา
ในวัย 24 ปี เมื่อ Wilsdorf คิดว่าเขามีประสบการณ์มากพอ เขาจึงคิดว่าเขาพร้อมแล้วสำหรับอีกก้าวในชีวิต
Wilsdorf ตัดสินใจตั้งบริษัทผลิตนาฬิการ่วมกับญาติของเขาชาวอังกฤษชื่อนาย Davis โดยในตอนแรกบริษัทของเขาชื่อ Wilsdorf & Davis
แล้วทำไมถึงมาเป็น ROLEX?
ในงานเฉลิมฉลอง 50 ปีของ ROLEX นาย Wilsdorf กล่าวว่า “เขาอยากทำให้ชื่อ แบรนด์กระจายไปทั่วโลก ทุกคนสามารถอ่านได้ถูกต้องตั้งแต่ครั้งแรกที่เห็น มีความสั้น และความหรูหราอยู่ในตัว”
ด้วยความชื่นชอบในภาษาศาสตร์เป็นทุนเดิม Wilsdorf พยายามผสมอักษรกับสระกว่าร้อยรูปแบบให้อ่านและสะกดง่ายในทุกๆ ภาษา และมีความหรูหราเมื่อไปอยู่บนหน้าปัดนาฬิกา
วันหนึ่งขณะเขาอยู่บนรถม้าระหว่างการเดินทางไปลอนดอน เขาได้ยินเสียงกระซิบของคน บนรถม้าที่ไม่รู้ว่าใคร แว่วเข้ามาในหูว่า RO - LEX และนี่คือที่มาของความ “เหนือระดับ” ใน 5 ตัวอักษร
..แต่แค่ชื่อคงไม่มากพอที่จะวาดตำนานของ ROLEX ให้อยู่คู่คนทั่วโลกเป็นร้อยปีได้..
ROLEX มีแนวคิดต่างจากผู้ผลิตนาฬิกาคนอื่น เพราะนาย Wilsdorf ใส่ใจกับคุณภาพ กลไกของนาฬิกามากกว่าสิ่งอื่นใด ในขณะที่ผู้ผลิตรายอื่นเน้นไปที่ภาพลักษณ์ความสวยงาม
นับจากวันนั้น นาฬิกาข้อมือของ ROLEX จึงเป็นสัญลักษณ์แห่งความเที่ยงตรง..
แต่นี่เป็นเพียงจุดแรกของความสำเร็จเพราะหลังจากนั้น ROLEX ได้พลิกอุตสาหกรรมนาฬิกาข้อมือไปตลอดกาล
เขาย้ายฐานการผลิตจากประเทศอังกฤษ ไปที่เมืองเจนีวา ประเทศสวิตเซอร์แลนด์เพื่อการพัฒนาและ นวัตกรรมในอุตสาหกรรมที่ดีกว่า
เขาผลิตนาฬิกากันน้ำเรือนแรกของโลกได้สำเร็จในรุ่น Oyster ตามมาด้วยกลไกแบบ Perpetual ที่เป็นกลไกไขลานแบบอัตโนมัติ ที่กลายมาเป็นหัวใจสำคัญของนาฬิกาอัตโนมัติมาจนถึงปัจจุบัน
แค่นั้นยังไม่พอ Wilsdorf ยังนำ “วันที่” ไปใส่ในกลไกนาฬิกาของเขาออกมาเป็นรุ่น Datejust เป็นนาฬิกาที่เปลี่ยนวันที่เองได้เมื่อเดินครบ 24 ชั่วโมงในแต่ละวัน
พอเรื่องเป็นแบบนี้ เป้าหมายต่อไปคือ การทำให้ ROLEX เป็นนาฬิกาที่เที่ยงตรงที่สุดไม่ว่าจะอยู่จุดไหนบนโลกนี้
และมันก็เป็นจริง เพราะ ROLEX พิชิตยอดเขาเอเวอเรสต์ด้วยรุ่น Explorer บนความสูงเหนือเมฆ และ ดำลงไปลึกกว่า 10 กิโลเมตรใต้มหาสมุทรกับรุ่น Deep Sea Special
ปัจจุบัน บริษัท ROLEX SA มีรายได้ปีละ 155,000 ล้านบาท ถูก Forbes จัดอันดับให้เป็นแบรนด์ที่มีมูลค่าสูงที่สุดในโลกอันดับที่ 71 ด้วยมูลค่ากว่า 306,900 ล้านบาท
Wilsdorf ไม่ได้เริ่มต้นธุรกิจของเขาจากความคิดที่จะสร้างกำไรแบบฉาบฉวย หรือรูปลักษณ์ภายนอก
เขานำความไม่สมบูรณ์แบบของนาฬิกาข้อมือในสมัยนั้นมาเป็นตัวตั้งในสมการ ผสมผสานความคิด สร้างสรรค์ ความประณีต ความมีคุณภาพ และ Passion ของเขาลงไปจนในที่สุดออกมาเป็น ROLEX
แม้ว่า Hans Wilsdorf จะจากโลกนี้ไปนานกว่า 58 ปีแล้ว แต่ความคลาสสิกของมงกุฎห้าจุดของ ROLEX น่าจะอยู่กับคนทั่วโลกไปอีกนาน
เราอ่านบทความนี้แล้วสามารถนำเรื่องนี้มาปรับใช้ในชีวิตเราในการสร้างแบรนด์
เรื่องทั้งหมดนี้ทำให้รู้ได้ว่า การเกิดขึ้นของแบรนด์ ROLEX อาจจะไม่ได้เป็นเพราะโชคชะตา แต่มีรายละเอียดหลายจุดซ่อนอยู่
ทั้งการทำสินค้าให้มีคุณภาพ ความสวยงาม และทำในสิ่งที่คนอื่นทำไม่ได้ไม่ว่าโจทย์นั้นจะยากแค่ไหน
แม้แต่การตั้งชื่อแบรนด์ ที่หลายคนอาจไม่ให้ความสำคัญ แต่คุณ Wilsdorf ได้พยายามผสมอักษรกับสระกว่าร้อยรูปแบบให้อ่าน และสะกดง่ายในทุกๆ ภาษา
ถ้าเราอยากให้แบรนด์ของเรามีความคลาสสิกได้เหมือน ROLEX คงไม่ใช่แค่การนั่งรอ นั่งลุ้นให้คนมานิยมแบรนด์ของเรา
แต่เคล็ดลับ คือ ความตั้งใจ ใส่ใจ ในทุกรายละเอียด..
คำถามที่น่าคิดทิ้งท้ายสำหรับวันนี้
ถ้าให้เราสร้างแบรนด์ของตัวเอง แบรนด์ต่อไปของเราจะมีชื่ออะไรดี?
----------------------
Rolex มีนาฬิกาคลาสสิก แต่ Blockdit มีบทความน่าสนใจ ติดตามแบบเรียลไทม์ได้แล้ว โหลดฟรีทั้ง iOS และ android 
.
รู้ยัง แอปพลิเคชัน blockdit เวอร์ชั่น 2.1 คลิกไลค์ และคอมเม้นท์ได้แล้วนะ
.
นอกจากนี้ยังมี
หนังสือลงทุนแมนให้อ่านยามว่าง เล่ม 1.0-4.0 หาซื้อได้ที่ร้านหนังสือชั้นนำทั่วประเทศ
.
อินสตาแกรม ไว้ดูภาพสวยๆ จากลงทุนแมน 
.
ทวิตเตอร์กระชับฉับไว 
.
ไลน์ส่งข้อความตรงทุกเย็น 
.
สุดท้ายโหลดสติกเกอร์ไลน์ ลงทุนแมน และลงทุนเกิร์ล 40 actions ได้ที่ 
----------------------
Reference
-
-
-
-
-
[7870].